DA wil met dié wet wegdoen met SEB(Argieffoto) Die amptelike opposisie beoog om binnekort ’n nuwe privaatlede-wetsontwerp voor te stel wat die Wet op Breëbasis- Swart Ekonomiese Bemagtiging (B-BBEE) sal skrap in ’n poging om weg te doen met ras as kriterium vir staatstenders. Die Wysigingswet op die Raamwerk vir die Voorkeurverkrygingsbeleid sal doen wat daar volgens die DA nie met swart ekonomiese bemagtiging reggekry is nie – en dít is om die ongelykheid van geleenthede in die Suid-Afrikaanse samelewing te takel. Dean Macpherson, die DA se woordvoerder oor handel en nywerheid, sê die party sal binne die volgende paar weke ’n kennisgewing oor sy voorneme om die wetsontwerp voor te stel, in die Staatskoerant publiseer. Lede van die publiek sal in dié kennisgewing genooi word om kommentaar op die wetsontwerp te lewer. Dié wetsontwerp, indien suksesvol, sal verskeie bepalings in die Wet op die Voorkeurverkrygingsbeleid wysig en kriteria instel wat gegrond is op volhoubare ontwikkelingsdoelwitte. Macpherson sê welaf en polities gekoppelde individue het vir gans te lank die wetgewing misbruik om hulself te verryk. Dít danksy ŉ “ANC-regering wat net op kaders en kamerade gefokus het en hom min gesteur het aan die grondbeginsels van die wet – om ongelykheid uit te roei en ŉ beter toekoms vir alle Suid-Afrikaners te skep”. Volgens Macpherson verskil die wysigingswet op die voorkeurverkrygingsbeleidsraamwerk van die gewone SEB-model in dié sin dat dit die beduidende staatsverkrygingsbesteding van byna ŉ miljoen rand, oftewel sowat 22% van die land se BBP, sal benut om private maatskappye se bydraes tot die bereiking van ontwikkelingsdoelwitte te bevorder. Die wetgewing sal ook die kwesbares en benadeeldes regstreeks teiken, van wie die meerderheid as swart tydens die apartheidsregering geklassifiseer is, en dit moeiliker maak vir diegene wat nié bevoordeel hoef te word nie, om daarvan gebruik te maak. Dit sal ook korrupsie en patronaatskap stuit, meen Macpherson. “Die huidige wetgewing het ernstige en dringende hersiening nodig as Suid-Afrika sy huidige ekonomiese verwoesting wil oorleef. Ware gelykheid kan slegs bereik word wanneer individue ŉ magdom geleenthede het om hul lewe te verbeter.” Die DA doen nou ’n beroep op die publiek om kommentaar te lewer op die voorgestelde wetgewing sodra dit in die Staatskoerant verskyn. Die bydraes sal oorweeg word voordat die wetsontwerp aan die parlement voorgelê word.